Kikkertmontasje

Kikkertmontasjer brukes for å feste et kikkertsikte eller andre løse siktemidler til skytevåpen. Selve kikkertsiktet er som regel klargjort for kun én av to typer montasjer, som enten er ringmontasje eller skinnemontasje (f.eks. Zeisskinne). Ordene montasje og base brukes noe upresist, og kan her vise til flere ulike deler som enten sammen eller hver for seg blir brukt til å monterere kikkertsikter eller andre optiske sikter til våpen. Når det gjelder innfestningen på våpenet er picatinnyskinne per 2020 den mest utbredte standarden på nye våpen. De fleste kikkerter trenger enten en ringmontasje eller skinnemontasje som mellomstykke for å kunne festes til våpenet, men noen sikter festes direkte med for eksempel integrert picatinnymontasje. I tillegg finnes det mange proprietære og merkespesifikke typer montasjer som enten kan brukes sammen med picatinny eller som alternativer til picatinny (se avsnittet om Kobling mellom kikkert og våpen).

Kikkert for skinnemontasje

Zeisskinne 
Blant skinnemontasjer er den V-formede Zeisskinnen mest utbredt (engelsk Zeiss rail, 22.5 grader). Den ble introdusert i 1990, og etter at patentet gikk ut i 2008 har kompatible kikkerter blitt tilbudt fra produsenter som Blaser, Leica, Minox, Meopta, Nikon, Noblex (tidligere Docter), Schmidt & Bender og Steiner.

Swarovski SR-skinne 
Swarovski sin SR-skinne (introdusert i 2005, flat med tagger) er en konkurrerende standard for skinnemontasjer som bare tilbys på kikkerter fra Swarovski og deres datterselskap Kahles. Den skiller seg fra Zeisskinnen ved at den har taggete spor som skal fungere som rekylklakker, men er hverken trinnløs eller selvsentrerende.

S&B Convex-skinne 
En tidligere konkurrerende standard var Schmidt & Bender Convex (også introdusert i 2005, halvsirkel-formet), men Schmidt & Bender gikk etter noen år over til å bruke Zeisskinnen. I motsetning til Zeiss- og Swarovski-skinnene så har Schmidt & Bender Convex-skinnen mulighet for å legge til vridning på kikkerten under montering (slik at retikkelet ikke ligger vannrett).

70 graders prismeskinne 
Det finnes også et eldre europeisk system med en opp-ned V-form (70 grader), men dette brukes i svært liten grad. Fordelen med dette systemet var at det på et tidspunkt ble tilbudt av de fleste europeiske kikkertprodusentene, men ulempen var at skinnen måtte bores for en gjennomgående skrue når man hadde satt øyeavstanden. Alle de nye standardene for skinnemontasje har elminert dette problemet.

Kikkert for ringmontasje 

Ringmontasjer består ofte av en baser som er festet til våpenet og ringer (som regel to) som er festet til siktet. Ringene er som regel produsert i stål eller aluminium. Det fås både faste montasjer og avtakbare systemer som gjør det lett å bytte mellom ulike sikter. Vanlige diametre på ringmontasjer er 25.4 mm (1 toms), 26 mm, 30 mm og 34 mm. Det er stor forskjell i styrke og evnen til vedvarende presisjon på ulike montasjer. På en rifle i svake kamringer som .22 LR som anvendes til lett bruk kan for eksempel tynne aluminiumsringer fungere fint, mens det til kraftigere våpen med tung rekyl, gjerne kombinert med tunge sikter og mer hardhendt bruk, blir det gjerne brukt stålringer eller tykkere aluminiumsringer med rekylklakker. Mange av våpenprodusentene produserer også kikkertmontasjer som passer egne modeller. I tillegg fremstiller noen børsemakere og mekaniske verksteder kikkertmontasjer.

Størrelser 
Kikkerter for ringmontasje fås i flere forskjellige størrelser. De vanligste er:
 1 toms (25,4 mm)
 30 mm
 34 mm

Noen mindre utbredte standarder er:
  tommer (19.05 mm)
  tommer (22.2 mm)
 26 mm
 35 mm
 36 mm
 40 mm

Lepping 
For at en ringmontasje skal gripe jevnt er det viktig at kikkertringene er sirkulære og koaksiale med mellomrøret på kikkerten. På ringmontasjer som griper ujevnt kan ringene leppes for å unngå at kikkerten monteres i spenn. På kikkerter for ringmontasje er det ikke uvanlig å få monteringsmerker fra ringmontasjen.

Foringer 
Det finnes i handelen innleggsringer som gjør at man kan montere et kikkertsikte med mindre mellomrør i en montasje for større mellomrør. Et eksempel kan være en kikkert med 1 toms (25.4 mm) rør i en 30 mm-montasje.

Det finnes også montasjer med sirkulært formede foringer. Burris Signature og Sako Optilock er to kjente eksempler. Burris Signature ble introdusert i 1995. En patent ble søkt om i 1994 og innvilget i 1995. Sako Optilock har blitt solgt siden en gang på tidlig 2000-tallet. Varenavnet Optilock ble registrert i USA den 31. desember 1997, og har blitt markedsført i USA siden 31. desember 2001. I 2000 ble Sako solgt til Beretta Holding. I 2002 ble Burris solgt til Beretta Holding, dermed fikk Burris og Sako samme eiere. Burris sitt opprinnelige patent på ringene med de sirkulære foringene ble regnet for å være utgått i 2014, og er per 2020 definitivt utgått.

I 2015 ble XTR Signature Rings lansert som en videreutvikling av Burris Signature. XTR-varianten skiller seg ved at den har to sirkulære uthulinger per ringmontasje kontra én. En patent på XTR Signature ble søkt om i 2016 og innvilget til Burris i 2019.

Montasjer for reflekssikter 

Mange reflekssikter (f.eks. rødpunktsikte) og holografiske sikter har egne typer montasjer.

 Aimpoint Acro: Cirka 16.5 mm bred svalehaleskinne med en klemmemekanisme og 4 mm tykk rekylklakk. Løsningen kan minne i oppbygning om Picatinny, men er mindre. Brukes på Aimpoint Acro C-1 og P-1, C-2 og P-2, samt Steiner MPS, Viridian RFX 45, CH Duty, Lucid Optics E7 og Vector Frenzy Plus.
 Docter/Noblex-standard: Trolig den montasjetypen som brukes av størst antall produsenter av reflekssikter, muligens på grunn av det gode utvalget av montasjer. Montasjestandarden består av 2 skruer og 4 rekylklakker. Brukt på reflekssikter fra Docter/Noblex, samt Burris Fastfire, Vortex Viper, Leica Tempus, etc.
 C-More-standard: Standard introdusert av C-More. Består av 2 skruer og 2 hakk som fungerer som rekylklakker. Brukes på reflekssikter som Delta Optical MiniDot, Kahles Helia, Vortex Razor og Sig Sauer Romeo3.
 Shield-standard: Standard introdusert av Shield Sights. Ligner i form på Noblex/Docter-standarden, men har andre dimensjoner. Også brukt på Leupold Delta Point Pro.
 Trijicon RMR-standard: Består av 2 skruehull og to grunne hakk som fungerer som rekylklakker. Brukt på Trijicon RMR samt noen modeller fra Holosun.
 Aimpoint Micro-standard: Består av 4 skruer og 1 tverrspor som fungerer som rekylklakk. Brukt på Aimpoint Micro, Vortex Crossfire, Sig Sauer Romeo 4 & 5, og noen Holosun-modeller.
 Andre: Noen kjente reflekssikter som har unike og proprietære montasjer som ikke er kompatible med de ovennevnte er: Sig Sauer Romeo 1, Steiner MRS og Holosun Paralow 403A. Det finnes også reflekssikter for ringmontasje (f.eks. 30 mm) eller med integrert picatinnybase.

Kobling mellom kikkert og base 
Med baser menes vanligvis en sammenkoblende del mellom kikkerten og våpenet. Eksempelvis kan en base ha innfesting for picatinny på undersiden, mens oversiden kan enten ha ring- (f.eks. 30 mm) eller skinnemontasje (f.eks. Zeisskinne). På noen montasjer er over- og underdelene separate deler som må skrues sammen. En base kan således utgjøre en komplett kikkertmontasje, men menes som regel om en underdel av en todelt kikkertmontasje.

Våpenfestet som sitter på våpenet hvor kikkerten eller kikkertmontasjen festes kalles også ofte for base eller skinne.

Noen typer baser:

Standardmontasjer
 Picatinnyskinne: Standardisert avstand mellom sporene.
 Weaverskinne: Varierende avstand mellom sporene.

Proprietære og merkespesifikke montasjer
 Hakemontasjer, flere typer, f.eks. Suhl Claw Mounts, Ziegler ZP-montasje, m.fl.
 Svingmontasjer (engelsk pivot mount), flere typer: EAW, MAKlick, Steyr Luxus, m.fl.
 Blaser-sadelmontasje
 Contessa 12 mm «Euro rail»-skinne
 Dobbel svalehale (engelsk double dovetail) - roteres og bankes på plass
 Mauser M03-montasje
 Picatinny-mot-picatinny (Burris Eliminator)
 Pulsar-type skinnemontasje
 Redfield-type med sidejustering i montasjen (også kjent som Redfield standard junior, Leupold standard, Burris TU/SU. Også produsert av Weaver. Kan ha variasjoner mellom produsentene, men er bygd opp rundt lignende konsept.)
 Ruger-type
 Sako Optilock
 Sako svalehaleskinne med variabel bredde
 Sauer ISI-montasje (Sauer 303, samt noen svært få Sauer 202)
 Sauer SUM-montasje (Sauer 404)
 Schultz & Larsen-type
 STANAG-montasje (engelsk STANAG Claw Mount), brukt på FAL, G3 og MP5. De fleste STANAG-baser må brukes med STANAG-ringer, men det finnes også STANAG-baser for kikkert med skinne.
 Svalehaleskinne (f.eks. 11 mm, 17 mm eller 19 mm). Flankevinkel varierer, og svalehaleskinne i seg selv er således ingen standard.
 Trijicon ACOG/VCOG-type skinnemontasje

Kobling mellom base og våpen 
På låskasser som ikke har integrert feste for kikkertmontasje (f.eks. integrert picatinnyskinne) skrus denne ofte på som egen del. Våpenfestet er ofte modellspesifikt og avhenger av skruetype, avstanden mellom skruehullene og radius på låsekassen ved fremre og bakre låskassebro.

Skruetyper 
Basen festes ofte til våpenet med skruer. Gjengene er ofte enten metriske M3.5x0.6 mm eller amerikanske #6-48 (⌀ 3.5 mm, 0.53 mm stigning) eller #8-40 (⌀ 4.2 mm, 0.64 mm stigning). Mange europeiske montasjer bruker M3.5x0.6-skruer, for eksempel Sako Optilock, Recknagel og originale CZ-ringer. Ettersom #6-48 og M3.5x0.6 har identisk diameter og nesten lik stigning er det potensial for forveksling, og ved blanding vil den feile skruen entre men bli gradvis strammere å skru inntil gjengene blir ødelagt. I tilfelle skade må det ofte bores og gjenges opp på nytt, og da kan M4x0.7 eller #8-40 være aktuelle alternativ.

Låskasseradius og festemønster 
Låskassen sin radius varierer mellom ulike modeller, og er ofte forskjellig på fremre og bakre låskassebro. Det er viktig at radiusen på basen er mindre enn låskassebroens radie, ettersom basen da vil få støtte på to punkter. Dersom basens radius er mindre enn låskassens radie vil det kun være ett kontaktpunkt, og montasjen vil være mindre stødig. Festemønsteret betegner avstanden fra senter av et skruehull til det neste. Remington 700-kortkasse (700 short action, SA) sitt festemønster er spesielt utbredt, og er brukt på modeller fra flere produsenter. Remington 700-langkasse (long action, LA) har naturlig nok lengre avstand mellom de fremre og bakre skruehullene, og sammenhengende montasjer for 700 SA og LA passer derfor ikke om hverandre. Todelte montasjer går imidlertid om hverandre.

I oversikten under viser radius til kurvaturen til monteringsflaten på låsekassebroen. Basen festes ofte med to skruer på fremre låskassebro og to skruer på bakre låskassebro, men noen ganger med flere skruer. Hullavstanden måles fra senter-til-senter. Noen vanlige hullavstander er 12.7 mm, 15.37 mm og 21.84 mm (henholdsvis 0.500, 0.605 og 0.860 tommer). De to fremre skruene benevnes i listen under som skrue 1 og 2, og fremre hullavstand dermed som «avstand 1-2». På samme måte benevnes bakre hullavstand «avstand 3-4». Avstanden mellom disse er i stor grad bestemt av låskasselengden, og angis her som «avstand 2-3» (senterspredning).

Bases with a rounded bottom for mounting on a round receiver bridges should ideally have a slightly smaller radius than listed in order to provide two points of contact to give a stable attachment. Conversely, a slightly too large radius on the mount will result in just one point of contact and a less stable attachment.

Baser med rund underside for montering på sirkulære glidekassebroer bør ideelt sett ha noe mindre radius enn oppført i tabellen for å gi to berøringspunkter og dermed et mer stabilt feste. Til sammenligning vil en litt for stor radius på basen resultere i kun ett kontaktpunkt mot glidekassen og dermed et mindre stabilt feste.

Andre egenskaper

Hurtigkobling 

Hurtigkobling (engelsk: quick release, QR) kan vise til flere ulike varianter som kan monteres og demonteres uten verktøy.

Tilt 
I noen tilfeller kan det være aktuelt å legge inn ekstra helning på kikkertsiktet, slik at man kan skyte på lengre (eller kortere) avstand. Eksempelvis er dette populært til langholdsskyting, hvor man ofte legger inn 5-6 mrad tilt. Ekstra tilt kan oppnås med våpenfeste (f.eks. picatinnyskinne med 6 mrad tilt), med baser (f.eks. 6 mrad tilt) eller med spesielle innleggsringer (f.eks. Burris Pos-Align).

Høyde 
Høyden til et kikkertsikte kan være viktig for kinnstøtten med tanke på korrekt øyeplassering, samt for utregning av ballistikk (klikktabell). Sistnevnte er særlig aktuelt på svært nære hold (f.eks. 15 meter), mens på lengre avstander som i langholdsskyting har kikkerthøyden mindre å si for de ballistiske utregningene.

Høyden til en kikkert kan måles på mange måter. Med tanke på ballistiske utregninger måles det kun fra løpsaksen til kikkertens objektivsenter (siktelinjen). Med tanke på kinnstøtte er det vanlig å måle i bunn fra toppen av låskassen for alle våpentyper unntatt de som har picatinnyskinne. På våpen med picatinnyskinne måles det fra toppen av picatinnyskinnen. Det måles så opp til enten optisk senter eller til bunnen av mellomrøret (på kikkerter med ringmontasje). Avstanden fra optisk senter til bunnen av mellomrøret tilsvarer vanligvis halvparten av mellomrøret (f.eks. 15 mm på en kikkert med 30 mm mellomrør).

Se også 
 M-LOK
 Våpenreim
 Tofot
 Glidekassegjenger

Referanser 

Skytevåpen